**Ötletpályázat - Pártház bunkeréből egy hely a közösségnek**

**Használaton kívüli pince, óvóhely hasznosítására**

**A pályázat célja:**

A II. kerületi Polgármesteri Hivatal épülete a hazai szocreál építészet egyik kiemelkedő alkotása. Eredetileg pártháznak épült, a Rákosi-korszakban a ferences papkert és a Margit körúti modern bérpaloták közvetlen szomszédságába. A tervező Körner János az épületet a Bimbó út vonalától visszavonva a dombtetőre helyezte, ennek köszönhetően a domb alatt lehetővé vált egy, a hidegháborús kor igényeinek mindenben megfelelő óvóhely és háborús vezetési pont kiépítése.

A 21. században, Buda szívében ilyen létesítményekre már nincs szükség, ezért célunk megtalálni a mai kor igényeinek megfelelő közösségi funkcióját. Ezért a II. Kerületi Önkormányzat ötletpályázatot hirdet annak érdekében, hogy megtaláljuk az egykori óvóhely funkcióját közcélú térként.

Olyan pályázatokat várunk, amelyek racionális és/vagy formabontó hasznosítási ötletet tartalmaznak a helyszínre vonatkozóan. A hasznosítási javaslat az egykori óvóhelyre annak megközelítésére, környezetére is kiterjedhet.

**Adottságok, helyszín:**

A különleges atmoszférájú helyiség légoltalmi pinceként, óvóhelyként épült, a Mechwart liget és a Mechwart lépcső sarkáról közelíthető meg egy hermetikusan záródó vasajtón áthaladva. A bejárattól hosszú, egyenes karú lépcsőn át jutunk az egy szinttel mélyebben elhelyezkedő létesítménybe, ahol több, az eredeti funkciónak megfelelő berendezési tárgy a mai napig megtalálható. A bunker a dongaboltozatú közlekedőből nyíló több kisebb helyiségből áll, illetve egy nagyobb, egybefüggő hosszúkás, 100 m2 körüli térből. A központi helyiség végéből jelenleg ráccsal zárt kijárat vezet a Pap kert felé. A kisebb helyiségek elsősorban gépészeti berendezéseknek adtak helyet. Az épület szellőzése gravitációs kürtőkön keresztül történt, ezek nagy része használaton kívül van. Az áramellátás kiépített az épületben.

Falai vasbetonból készültek, meszelt külső felületkezeléssel.

**A pályázat fajtája, feltételei:**

A felhívás nyílt, titkos ötletpályázatról szól, minden, 18. életévét betöltött személy számára. A dokumentáción nem szabad feltüntetni olyan jelzést, feliratot, mely utal az alkotójára. Zárt, sértetlen borítékban szükséges csatolni az alkotók nevét, címét, elérhetőségeit, valamint egy nyilatkozatot, hogy ha a pályázó nem nyer, visszakéri-e az anyagot.

A nyertes pályázatokat az Önkormányzat felhasználhatja, kiállíthatja. Személyes adatot az Önkormányzat kizárólag a pályázók beleegyező nyilatkozata mellett ismertethet.

**A bírálat szempontjai:**

Az ötletpályázat funkcionális kötöttségektől mentes. Az elbírálásnál ezért elsődleges szempont az ötlet részletes kifejtésének minősége, a dokumentáció színvonalas előadásmódja, mennyire részleteiben átgondolt javaslatot nyújt be. Fontos bírálati szempont mennyire merít a pályázó a hely szellemi és fizikai örökségéből.

**Bíráló bizottság működése, tagjai:**

Dévényi Tamás (tag)

Geszti Péter (tag)

Merker Dávid (tag)

Osvárt Andrea (tag)

Őrsi Gergely (elnök)

Trummer Tamás (tag)

A bíráló bizottság tagjai munkájukat ellenszolgáltatás nélkül végzik, a pályázaton nem indulhatnak sem saját maguk, sem családtagjaik. A bíráló bizottság dönt az érvényes pályázatokról. Érvénytelen az a pályázat, mely a formai és tikosságra vonatkozó feltételeknek nem felel meg, illetve amelyik határidőn túl érkezik. A bírálatról jegyzőkönyv készül. A bizottság összesen három díjat adhat, de ha nem érkezik elégséges minőségű pályázat kevesebb díj kiadása felől is dönthet. A bíráló bizottság döntését a beadási határidő után legkésőbb két héten belül közli a kerület hivatalos honlapján, egyúttal ismerteti a díjak átadásának módját, helyét, idejét.

**Az ötletpályázat díjazása:**

I. helyezett: bruttó 250.000 Ft

II. helyezett: bruttó 150.000 Ft

III. helyezett: bruttó 100.000 Ft

**Beadandó munkarészek:**

A pályázathoz, a javaslat kifejtésére kötelező és szabadon választható formájú pályázati anyagot kell és lehet leadni. A kötelező formátumú és beadandó anyag szöveges, rajzos, fotómontázsos ismertetés, összefűzött A4-es lapokon, terjedelme legfeljebb 10 lap, lényegre törő igényes előadásmódban alátámasztva a javasolt hasznosítást. Szabadon választható munkarészként a kötelezőn felül, az önkifejezés bármilyen egyéb eszköze beadható: film, hangfelvétel, makett, szobor stb. A szabadon választható formátumú munkarész beadása nem kötelező. A pályaművek beadott anyagtól függően összekötve, fűzve, vagy dobozolva kérjük beadni, széteső, több csomagban átadott pályaművekre felelősséget a kiíró nem vállal.

A pályázatra kerüljön fel: „Pártház bunkeréből egy hely a közösségnek”

Feladható postai úton, illetve személyesen a központi ügyfélszolgálaton

Postai cím: 1024 Budapest, Mechwart liget 1.

Beadási határidő: 2022. március 31.

A pince közös bejárása: 2022. februárban

Kérdéseket feltenni a kozosseg@masodikkerulet.hu e-mail címen lehet.

**Mellékletek:**

- átnézeti alaprajz

- fotódokumentáció

- történeti áttekintés